Jan Johansen (S), 2013-02-28:
Men det gør jo ikke emnet mindre interessant, for vi er alle interesseret i at gøre det lettere for kommunerne og staten i det hele taget og i, at der ikke er noget bureaukrati.
Jeg vil da starte med at sige tak til oppositionen for at lægge op til den her debat om bureaukrati i den offentlige sektor.
For vi har mange regler i den offentlige sektor.
Det er regler, som er med til at skabe tryghed om, hvad man som borger kan forvente, og på den måde er reglerne en vigtig del af det danske retssamfund, men regler skal også give mening.
Derfor skal vi gøre alt for at undgå overflødigt bureaukrati, overflødige dokumentationskrav og uhensigtsmæssig statsstyring.
Det er en hæmsko for, at kommunerne og regionerne kan løse de opgaver, som de varetager efter de lokale behov.
Regeringen har allerede igangsat en række initiativer, der skal komme unødvendigt bureaukrati til livs og øge effektiviteten og kvaliteten i den offentlige sektor til gavn for borgerne.
Vi har lagt op til en omfattende modernisering af den offentlige sektor, hvor målet er at erstatte uhensigtsmæssige regler og krav og få friere, men forpligtende rammer for kommuner og regioner.
For Socialdemokraterne handler det i bund og grund om tillid – tillid til medarbejderne i staten, i regionerne og i kommunerne og til, at kommunerne aktivt, tillidsfuldt og i fællesskab vil samarbejde om løsninger på de problemer og udfordringer, som vi står over for.
Vi skal med andre ord erstatte regler og kontrol med tillid og fokus på resultater til gavn for borgerne.
For det er trods alt mere interessant, at den arbejdsløse unge murer kommer i arbejde, end at se på, hvor mange samtaler han egentlig har haft med sagsbehandleren.
Regeringen er allerede godt i gang.
På det kommunale og regionale område har vi eksempelvis fjernet muligheden for at tvinge kommuner og regioner til at konkurrenceudsætte bestemte opgaver, fordi vi har tillid til, at kommunerne og regionerne ved, hvordan man får mest velfærd og sundhed til gavn for borgerne.
Vi har afskaffet de kvalitetskontroller og udbudsstrategier, der holder kommunerne og regionerne i et bureaukratisk jerngreb.
Med afskaffelsen har vi givet plads til, at kommunerne og regionerne nu kan fokusere på resultater frem for på proceskrav.
Det giver plads til nytænkning, hvilket betyder, at den offentlige sektor hele tiden sørger for den mest effektive og kvalitetsbevidste løsning i stedet for at være låst fast på regler og krav.
Regeringens modernisering af den offentlige sektor er en langsigtet kulturforandring af den måde, som den offentlige sektor bliver drevet på.
Målet er at bevare kernevelfærden og sikre en høj kvalitet ved at gøre det på den smarteste måde.
Vi er kommet derhen ved at benytte de tekniske muligheder og ved at få tillid, ledelse, faglighed og kvalitet til at gå hånd i hånd.
Det er nøglen til et bedre og rigere samfund.
Jeg skal sige, at vi har et forslag til vedtagelse, som er aftalt mellem S, SF, Radikale Venstre og Enhedslisten.
Forslag til vedtagelse
»Folketinget finder, at det er vigtigt at fastholde fokus på afbureaukratisering som et led i moderniseringen af den offentlige sektor.
Regler er ikke til for at belaste og skabe unødig administration.
Regler er bl.a. til for at sætte fælles retning og skabe sikkerhed og tryghed.
Samtidig anerkender Folketinget, at det er den enkelte kommune og region, som bedst kan vurdere, hvordan en opgave skal løses lokalt.
Jamen der er jo ikke nogen tvivl om, at der bliver gjort meget for at begrænse bureaukratiet.
Jeg ser da, at de tiltag med frikommunerne er et rigtig godt tiltag, som jeg glæder mig meget til at se nogle resultater af.
Jeg har snakket med nogle af de borgmestre, som er med i forsøget, og de er rigtig glade for det.
Og der er jo rigtig mange steder, hvor vi alle sammen kan gå ind og medvirke til at vi ikke får nye regler.
Der er regeringen, men der er jo også oppositionen.
Når den skal sætte sit fingeraftryk på noget lovgivning, kan den jo også være med til at tænke: Hov, skal vi nu ikke lige i fællesskab prøve at finde ud af, at vi ikke skal lave flere regler, end det er nødvendigt?
Så hvis vi alle sammen arbejder sammen om de her ting i den her periode, samtidig med at vi har frikommuneforsøget, så tror jeg da faktisk, at vi kommer et godt stykke ad vejen – gerne et stykke ad vejen, så vi alle sammen arbejder efter det, nemlig at de får det lettere ude i kommunerne på de områder, hvor det er tungest.